La Savonnerie
La Savonnerie, (fr. 'sæbefabrik', efter en tidligere sæbefabrik i Chaillot ved Paris, hvor virksomheden indrettedes i 1627), Manufacture de la Savonnerie, fransk tæppemanufaktur, grundlagt i begyndelsen af 1600-t. Her blev der bl.a. fremstillet store tæpper til de kongelige slotte, udført i orientalsk knytteteknik. Mønstrene med især store naturalistiske blomstermotiver blev senere kopieret i både Europa og Orienten. Virksomheden, der var den førende i Europa, indgik 1826 i Manufacture Nationale des Gobelins.